ลูกค้าไม่ไว้ใจประกันสำรวจเสียหาย
โรงงานน้ำท่วมกลัวกดราคา จ้างบริษัทสำรวจภัยประกบ
30 ธ.ค. 2554

โรงงานน้ำท่วมกลัวกดราคา จ้างบริษัทสำรวจภัยประกบ
ประกันภัยเตือนลูกค้า จัดหาบริษัทสำรวจภัยและประเมินราคาสินไหมน้ำท่วมเพิ่มต้องจ่ายเอง 
นายวิชัย สันติมหกุลเลิศ ประธาน คณะกรรมการประกันภัยทรัพย์สิน สมาคมประกันวินาศภัย เปิดเผยว่า ขณะนี้มีปัญหาบางอุตสาหกรรมไม่เข้าใจและไม่ไว้ใจบริษัทสำรวจภัยและประเมินความเสียหายจากน้ำท่วม ที่บริษัทประกันภัยจัดหาและส่งเข้าไปทำงาน จึงมีการจัดหาบริษัทสำรวจภัยและประเมินความเสียหายเข้าไปทำงานร่วมกับบริษัทที่ประกันภัยส่งเข้าไป
กรณีนี้ เจ้าของอุตสาหกรรมจะต้องจ่ายค่าจ้างให้แก่บริษัทสำรวจภัยและประเมินความเสียหายเอง เพราะไม่ได้อยู่ในสัญญา ทางบริษัทประกันภัยจะจ่ายค่าจ้างให้กับบริษัทที่ทางประกันภัยจัดหาเท่านั้น
นายวิชัย กล่าวว่า บริษัทสำรวจภัยและประเมินความเสียหาย ที่บริษัทประกันภัยจัดหาเข้ามาทำงาน เป็นบริษัทที่มีเครือข่ายในหลายประเทศ มีความเป็นอิสระจะทำงานภายใต้ความเป็นมืออาชีพและประสบการณ์ และได้รับความไว้วางใจจากบริษัทรับประกันภัยต่อในต่างประเทศ
ทั้งนี้ ประกันภัยต่อจะไว้ใจบริษัท สำรวจภัยและประเมินความเสียหาย ในฐานะที่เป็นคนกลางมากกว่าให้บริษัทประกันภัยเข้าไปทำประเมินเอง เคลมเอง เพราะเกรงว่าบริษัทประกันภัยในแต่ละท้องถิ่นจะเข้าข้างลูกค้าในประเทศของตัวเอง 
“ลูกค้าไม่ต้องกลัวว่า บริษัทที่เข้าไปสำรวจภัยจะประเมินราคาต่ำ เพราะเขาใช้ความเป็นมืออาชีพมี ความเป็นกลาง ไม่มีใครสามารถสั่งเขาได้ อีกอย่างจะจ่ายมากหรือน้อย เงินที่จ่ายออกไปมาจากบริษัทประกันภัยต่อต่างประเทศ ไม่ใช่เงินจากบริษัทประกันภัยในประเทศ” นายวิชัย กล่าว
นายวิชัย กล่าวว่า นอกจากนี้ ยังมีเรื่องที่ต้องเตือนให้ลูกค้าทราบว่า กรณีการเรียกร้องค่าชดใช้ทรัพย์ สินใหม่ เพื่อทดแทนทรัพย์สินที่เสียหายจากน้ำท่วมได้ นอกเหนือจากสัญญาที่ว่าบริษัทประกันภัยจะชดใช้ให้ตามความเสียหายจริง 
ยกตัวอย่าง เครื่องจักร กฎหมายแพ่งและพาณิชย์เขียนไว้ชัดเจนว่า บริษัทประกันภัยสามารถชดใช้เครื่องจักรใหม่ทดแทนเครื่องจักรเก่าที่เสียหายจากน้ำท่วม โดยต้องเป็นเครื่องจักรที่มีรุ่นเดียวกัน หรือไม่ต่ำกว่ากัน 
อย่างไรก็ตาม กฎหมายมีการเขียนไว้อีกว่า การจะชดใช้ทรัพย์สินใหม่แทนทรัพย์สินเก่า ลูกค้าจะต้องมีการผลิตสินค้าเดิมเท่านั้น หากลูกค้าตัดสินใจที่จะเลิกผลิตสินค้าดังกล่าว ทางบริษัทประกันภัยจะชดใช้ตามความเสียหายจริง หักค่าเสื่อมของเครื่องจักรตามระยะเวลา
“ลูกค้าที่มีเครื่องจักรถูกน้ำท่วมนาน 70% มีการเรียกร้องขอให้บริษัทประกันภัยชดใช้เครื่องจักรใหม่ ซึ่งทางบริษัทประกันภัยไม่มีปัญหา แต่อาจจะต้องใช้เวลาไม่ต่ำกว่า 6 เดือนกว่าจะได้เครื่องจักรใหม่เข้ามา” นายวิชัย กล่าว